પ્રશાંત દયાળ (મેરાન્યૂઝ.અમદાવાદ): સામાન્ય રીતે આપણે માનતા હોઈએ છીએ કે સ્વાર્થી માણસ પોતાના જ માટે જીવતો હોય છે. આ માન્યતા સાચી પણ છે, પણ જગતમાં એક સ્વાર્થી માણસનો બીજો પ્રકાર પણ છે, જે બીજાની જીંદગીમાં સારૂ થાય તેના માટે જીવતો હોય છે. કદાચ તમે આટલુ જ વાંચો તો તમને આ વાત સાચી લાગશે નહીં. દુનિયાના ઘણા શ્રીમંતોને આ સરળ ગણિત સમજાતુ નથી. જેના કારણે તેમને પાસે ઘણુ બધુ હોવા છતાં તેમને જીવનમાં કઈક ખુંટી રહ્યું છે તેવું લાગ્યા કરે છે અને જેમને પાસે થોડુંક છે પણ તેમની સ્વાર્થવૃત્તિને કારણે બીજાને આપતા થયા છે તેમની પાસે ખુશીનો પાર નથી, જે માણસો બીજાને આપે છે, તે ખરેખર બીજાને નહીં પણ પોતાને કઈક આપે છે. દુનિયામાં જે પણ માણસો બીજા માણસ માટે કઈક કરે છે, તેની પાછળ તેમની સ્વાર્થવૃત્તિ કારણભુત છે, કારણ જ્યારે તેઓ બીજા માટે કંઈક કરે છે અથવા આપે છે ત્યારે તેમના મનમાં એક ગજબ પ્રકારની શાંતિ અને સુખનો અનુભવ થાય જેને માપવાનું કોઈ મીટર અને તેનું વર્ણન કરવા માટે કોઈ શબ્દો નથી.